Johannes Christian Piene

Johannes Christian Piene (1832–1912) var en norsk industri- og handelsmann og politiker. Han var en av Trøndelags fremste industrialister på 1800-tallet med tunge interesser i møllebruk, skipsverft og treforedlingsindustri. Piene var stortingsmann for Trondhjem og Levanger fra 1892 til 1894, som representant for Høyre.

 Familie og karriere 
Han ble født inn i en industri- og handelsfamilie med sterke bånd til Trondhjems embedsmannsstand. Foreldrene var Caspar Christian Piene, som kom fra Wuppertal i Tyskland, og hans hustru Lucie Benedicte, født Bugge. Biskop Peder Olivarius Bugge og rektor Frederik Moltke Bugge var hans morfar og morbror.Olaus Schmidt (1941) sitert i 

Johannes Christian Piene giftet seg i 1859 med Henriette Jacobine Aubert (1838–1912). General Benoni Aubert var hennes farfar.

Piene ble medeier i sin fars fabrikk, som produserte possement – bånd, lisser og snorer – for eksport til Sverige. Den var lenge Trondheims eneste tekstilfabrikk, men ble ulønnsom da mellomriksloven ble opphevet, og fabrikken ble nedlagt i 1906.

Piene etablerte grossistfirmaet I.C. Piene & Søn i 1866 og drev møllebruk i Ila og Buvika. Han var blant de første mølleeierne i Norge som solgte finmalt og sammalt mel. Han drev også omfattende import av korn og formalingsprodukter.

Han var også storaksjonær og styreformann i Trondhjems Mekaniske Værksted og Ranheim Cellulosefabrik. Da verftet ble skadet i brann, sørget Piene for en gunstigere beliggenhet på Nedre Elvehavn.

 Politiske verv 
I 1883, under forfatningsstriden, var Piene en av grunnleggerne av «Grundlovsforeningen i Trondhjem», som senere ble til Trondheim Høyre. Han representerte Høyre i bystyret og formannskapet, og i perioden 1892–1894 var Piene innvalgt på Stortinget fra byvalgkretsen Trondhjem og Levanger.

 Utmerkelser 
Han ble utnevnt til ridder av 1. klasse av St. Olavs Orden i 1891 og til æresmedlem av Trondhjems Handelsstands Forening.

 Referanser 

 Eksterne lenker 



Kategori:Stortingsrepresentanter fra Høyre
Kategori:Stortingsrepresentanter for Trondheim og Levanger
Kategori:Stortingsrepresentanter 1892–1894
Kategori:Lokalpolitikere i Trondheim
Kategori:Høyre-politikere i Sør-Trøndelag
Kategori:Norske gründere
Kategori:Norske kjøpmenn
Kategori:Riddere av 1. klasse av St. Olavs Orden
Kategori:Personer fra Trondheim kommune